มติกนง.คงดอกเบี้ยหลังสัญญาณศก.ดีขึ้น
กนง.มีมติเอกฉันท์ให้คงดอกเบี้ยนโยบายไว้ที่ 1.5% พร้อมประกาศคงอัตราการเจริญเติบโตทางเศรษฐกิจปีนี้ไว้ที่ 3.1%
22 มิ.ย. 2559

กนง.มีมติเอกฉันท์ให้คงดอกเบี้ยนโยบายไว้ที่ 1.5% พร้อมประกาศคงอัตราการเจริญเติบโตทางเศรษฐกิจปีนี้ไว้ที่ 3.1% 
เมื่อวันที่ 22 มิ.ย. นายจาตุรงค์ จันทรังษ์ เลขานุการ คณะกรรมการนโยบายการเงิน (กนง.) กล่าวว่า ที่ประชุมกนง. มีมติเป็นเอกฉันท์ 6 เสียง (จากกนง.ทั้งหมด 7 คน แต่ขอลาประชุม 1 คน) ให้คงอัตราดอกเบี้ยนโยบายไว้ที่ 1.50% ต่อปี เนื่องจากเห็นว่าภาวะเศรษฐกิจภายในประเทศโดยรวม โดยเฉพาะด้านอุปสงค์หรือกำลังซื้อ อย่างการบริโภคภาคเอกชนที่ยังดี โดยปีนี้คาดว่าจะเติบโตคงที่ที่ 1.8% การลงทุนภาคเอกชนจากเดิมที่คาดว่าจะโตที่ 2.4% เพิ่มเป็น 3.1% ซึ่งแม้จะยังต่ำแต่แนวโน้มการขยายตัวดีขึ้น
ขณะที่การท่องเที่ยวในปีนี้เติบโตสูงมาก โดยคาดว่าจำนวนนักท่องเที่ยวจะเพิ่มขึ้นจาก  32.4 ล้านคน ที่เคยคาดไว้เมื่อเดือนมี.ค.เป็น 34 ล้านคน
"ดอกเบี้ยนโยบายยังผ่อนคลายเพียงพอต่อการฟื้นตัวของเศรษฐกิจ ซึ่งครั้งนี้ไม่มีความจำเป็นต้องปรับลดดอกเบี้ย เพราะการเติบโตทางเศรษฐกิจยังดีและเงินเฟ้อก็ปรับสูงขึ้น โดยการประชุมครั้งนี้กนง.ยังประเมินอัตราการเติบโตทางเศรษฐกิจ(จีดีพี) ไว้เท่าเดิมที่ 3.1% ภายใต้คาดการณ์เงินเฟ้อทั่วไปที่ 0.6% และเงินเฟ้อพื้นฐานที่ 0.8% เท่าเดิมเช่นกัน"นายจาตุรงค์กล่าว